b'\n_START_ARTICLE_\nCarlos \xc3\x81lvarez Romero-Giordiano\n_START_PARAGRAPH_\nKarlosas Alvaresas Romeras-D\xc5\xbeiordanas (isp. Carlos \xc3\x81lvarez Romero-Giordiano) \xe2\x80\x93 Meksikos smuikininkas._NEWLINE_Carlos \xc3\x81lvarez Romero-Giordiano 1995 m. su pagyrimo ra\xc5\xa1tu baig\xc4\x97 Sankt Peterburgo N. Rimskio-Korsakovo konservatorij\xc4\x85 (Rusijos liaudies artisto prof. Vladimiro Ov\xc4\x8dareko smuiko klas\xc4\x97). Prie\xc5\xa1 tai mok\xc4\x97si pas Ifra Neaman (Londono muzikos akademija), Olg\xc4\x85 Parchomenko, Via\xc4\x8deslav\xc4\x85 Zelenin\xc4\x85 (Baltarusijos konservatorija), Rasma Lielmane (Nacionalin\xc4\x97 Meksikos konservatorija)._NEWLINE_1998 m. Sankt Peterburgo konservatorijoje Carlos \xc3\x81lvarez Romero-Giordiano gavo muzikos men\xc5\xb3 daktaro laipsn\xc4\xaf su puikiu \xc4\xafvertinimu._NEWLINE_Nuo 1999 m. kovo m\xc4\x97n. iki 2005 m. Carlos \xc3\x81lvarez Romero-Giordiano dirbo smuiko specialyb\xc4\x97s d\xc4\x97stytoju Meksikos valstybiniame nepriklausomame universitete ir nuo 2003 iki 2005 m. dirbo smuiko specialyb\xc4\x97s d\xc4\x97stytoju Meksikos Nacionalin\xc4\x97je konservatorijoje. Kaip solistas Carlos \xc3\x81lvarez Romero-Giordiano grie\xc5\xbe\xc4\x97 Sankt Peterburgo D. \xc5\xa0ostakovi\xc4\x8diaus filharmonijos did\xc5\xbeiojoje sal\xc4\x97je, Rimskio-Korsakovo muziejuje-bute, Sankt Peterburgo ma\xc5\xbeojoje Glazunovo sal\xc4\x97je, Sankt Peterburgo Akademin\xc4\x97je kapeloje, Maskvos konservatorijoje._NEWLINE_2000 ir 2001 m. tarptautin\xc4\x97 P. \xc4\x8caikovskio konkurso laureat\xc5\xb3 asociacija pakviet\xc4\x97 Carlos \xc3\x81lvarez Romero-Giordiano atstovauti Meksik\xc4\x85 tarptautiniame Iberoamerikos muzikos festivalyje, kuris vyko Maskvoje._NEWLINE_2002 m. Carlos \xc3\x81lvarez Romero-Giordiano buvo pakviestas Peru kult\xc5\xabros ministerijos atlikti \xc5\xa0ostakovi\xc4\x8diaus koncert\xc4\x85 Nr. 1, kuris \xc5\xa1ioje \xc5\xa1alyje skamb\xc4\x97jo pirm\xc4\x85 kart\xc4\x85. Koncertavo JAV, Piet\xc5\xb3 Amerikoje, Rusijoje, \xc5\xa0vedijoje, Suomijoje, Lietuvoje, Baltarusijoje ir Meksikoje. Meksikoje laim\xc4\x97jo Nacionalin\xc4\xaf smuikinink\xc5\xb3 konkurs\xc4\x85 ir tris kartus gavo Hermilo Novelo apdovanojim\xc4\x85. Paskutiniuose dviejuose Meksikos Nacionaliniuose Hermilo Novelo vardo smuikinink\xc5\xb3 konkursuose laureatais tapo ir jo mokiniai._NEWLINE_Carlos \xc3\x81lvarez Romero-Giordiano akompanavo Sankt Peterburgo Kapelos orkestras, Sankt Peterburgo Valstybinis simfoninis orkestras, Baltarusijos konservatorijos orkestras, Gvanachuato universiteto simfoninis orkestras, Meksiko Politechnikos instituto simfoninis orkestras, Bellas Artes kamerinis orkestras (Valstybinis Meksikos men\xc5\xb3 institutas) ir kiti orkestrai. Carlos Alvarez Romero-Giordiano grie\xc5\xbe\xc4\x97 kartu su dirigentais Michailu Kantorovu, Jurijumi Faliku, Dmitrijumi Chohlovu, Andrejumi Petrenka, Leo Korhinu, Davidu Haendelu, Dante Valdesu, Aleksandu \xc5\xa0imeliu._NEWLINE_Nuo 2005 m. rugs\xc4\x97jo m\xc4\x97n. Carlos \xc3\x81lvarez Romero-Giordiano gyvena Vilniuje, kur vykdo koncertin\xc4\x99 ir pedagogin\xc4\x99 veikl\xc4\x85. Jis buvo 2006 m. spalio 6-19 d. Vilniuje vykusio festivalio \xe2\x80\x9eMeksikos kult\xc5\xabros dienos Lietuvoje\xe2\x80\x9c vienas organizatori\xc5\xb3 ir dalyvi\xc5\xb3. Festivalio metu su \xc5\xa0v. Kristoforo kameriniu orkestru jis solo atliko pirm\xc4\x85 kart\xc4\x85 Ryt\xc5\xb3 Europoje skamb\xc4\x97jus\xc4\xaf Manuel Ponce koncert\xc4\x85 smuikui Kotrynos ba\xc5\xbeny\xc4\x8dioje._NEWLINE_Vilniuje taip pat grojo Muzikos akademijoje, Rotu\xc5\xa1\xc4\x97je, Kongres\xc5\xb3 r\xc5\xabmuose ir \xc4\x8ciurlionio namuose duete su fortepijonu ir kartais orkestre._NEWLINE_Taip pat Carlos Alvarez Romero-Giordiano turi tiksl\xc4\x85 propaguoti lietuvi\xc5\xa1k\xc4\x85 muzik\xc4\x85 Lotyn\xc5\xb3 Amerikoje. 2006 m. lapkri\xc4\x8dio 17 d. \xe2\x80\x93 gruod\xc5\xbeio 9 d. Peru kult\xc5\xabros ministerijos kvietimu Carlos \xc3\x81lvarez Romero-Giordiano drauge su Lietuvos muzikuojan\xc4\x8diais vaikais bei pianistu Justu Dvarionu gastroli\xc5\xb3 Peru Respublikoje metu sureng\xc4\x97 21 koncert\xc4\x85, kuriuose pirm\xc4\x85 kart\xc4\x85 Peru istorijoje skamb\xc4\x97jo Lietuvos kompozitori\xc5\xb3 k\xc5\xabriniai._NEWLINE_2007 spalio m\xc4\x97n. Meksikoje vykusio tarptautinio festivalio \xe2\x80\x9eJornadas Alfonsinas\xe2\x80\x9c metu Carlos \xc3\x81lvarez Romero-Giordiano savo programoje atliko ir Balio Dvariono k\xc5\xabrin\xc4\xaf smuikui.'